ไฟแนนซ์ทูเดย์
โดย...ใจฮิน
21 ม.ค. 2559

โดย...ใจฮิน
... ผ่านมาเกือบ 10 ปี ล่าสุด พนักงานอัยการคดีพิเศษสั่งฟ้อง บริษัท ฟิลลิป มอร์ริส ฐานหลีกเลี่ยงภาษีจากการนำเข้าบุหรี่ คิดเป็นความเสียหายกว่า 2 หมื่นล้านบาท กรณีเกิดขึ้นเมื่อปี 2546-2549 ยุคนั้นทำให้ก่อผลสะเทือนอย่างหนักต่อผู้บริหารกรมศุลกากรที่ดำรงตำแหน่งในช่วงดังกล่าวไม่ใช่น้อย
... วันนี้ สุรชัย ดนัยตั้งตระกูล ประธานกรรมการธนาคารอาคารสงเคราะห์ (ธอส.) จะประชุมเพื่อให้เห็นชอบ ฉัตรชัย ศิริไล รองกรรมการผู้จัดการ ธอส. ดำรงตำแหน่งเป็นกรรมการผู้จัดการ ธอส. คนใหม่ ตามที่คณะกรรมการสรรรหาเสนอชื่อขึ้นมาก่อนหน้านี้
... การเรียกร้องให้มีการเปิดเสรีร้านค้าปลอดอากร หรือดิวตี้ฟรีมากขึ้น สร้างความหนาวๆ ร้อนๆ ถึงบิ๊กกระทรวงการคลังกันทั่วหน้า ทั้ง สมชัย สัจจพงษ์ ปลัดคลัง และอดีตอธิบดีกรมศุลกากร ที่ถูกมองว่าไม่กล้าเดินหน้าเรื่องนี้เต็มสูบ
... ยังมี ประสงค์ พูนธเนศ อธิบดีกรมสรรพากร ประธานกรรมการ บริษัท ท่าอากาศยานไทย (ทอท.) เพราะเวลานี้ ทอท. ถูกมองว่าตีกันไม่ให้ผู้ประกอบการรายใหม่เข้าไปเปิดจัดรับสินค้าปลอดภาษีในสนามบิน ทำให้ไม่สามารถเปิดกิจการกับบิ๊กดิวตี้ฟรีรายใหญ่ของไทยที่ผูกขาดธุรกิจนี้อยู่เพียงเจ้าเดียว
... แม้แต่ กุลิศ สมบัติศิริ อธิบดีกรมศุลกากรคนปัจจุบัน ก็ไม่วายโยนเผือกร้อนนี้ออกจากตัว ระบุเพียงว่าเป็นเรื่องของนโยบาย
... มนัส แจ่มเวหา อธิบดีกรมบัญชีกลาง เดินสายต่างจังหวัดเพื่อติดตามการเบิกจ่ายในมาตรการกระตุ้นเศรษฐกิจเร่งด่วน ซึ่งยังมีปัญหาติดขัดอยู่มาก ทำให้เม็ดเงินงบประมาณไม่กระตุ้นเศรษฐกิจอย่างที่หวังไว้ แต่การที่เจ้าหน้าที่ชั้นผู้ใหญ่ลงพื้นที่แก้ไขปัญหาด้วยตัวเอง ก็สร้างขวัญและกำลังใจให้กับลูกน้องและยังได้ใจฝ่ายการเมืองอีกเป็นกองด้วย
... ด้าน สมชาย พูลสวัสดิ์ อธิบดีกรมสรรพสามิต ช่วงนี้ทั้งงานเบา ทั้งโล่งใจไปเยอะ เมื่อได้เก็บภาษีน้ำมันดีเซลเพิ่มขึ้นอีกลิตรละ 70 สตางค์ ทำให้ยอดรายได้เพิ่มอีกทันที 1.5 หมื่นล้านบาท แต่ถึงจะได้ภาษีเพิ่ม ก็ไม่ผ่อนเรื่องการเพิ่มประสิทธิภาพการจัด เพราะยังต้องการเก็บภาษีให้ได้เกินเป้ามากที่สุด เพื่อช่วยการเก็บภาษีในภาพรวมของ 3 กรมภาษีในปีงบประมาณนี้ให้ได้ตามเป้าหมาย